Vállalkozói Szerződés

amely létrejött egyrészről

**Salföld Község Önkormányzata**

Székhely: 8256 Salföld, Kossuth u. 27.

Azonosítószám: 15733988-1-19

Képviseli: Fábián Gusztáv polgármester

a továbbiakban Megrendelő,

másrészről

**Tápió-dimenzió Kft**

Székhely: 2051 Biatorbágy, Ybl Miklós stny. 9.

Cégjegyzékszám: 13-09-098616

Képviseli: Hrabé Gyula ügyvezető

a továbbiakban Vállalkozó,

között az alábbi feltételekkel

1. A szerződés tárgya:

1.1.Vállalkozó előkészíti, és teljes körűen kivitelezi a **Salföld, Kossuth Lajos utca 31. Faluház kőkerítés és térkő építési munkálatait.**

1.2. Vállalkozó saját költségén köteles minden olyan munkát (többletmunka) elvégezni, amely a Szerződés céljának eléréséhez, a mű rendeltetésszerű használatához szükséges, még abban az esetben is, ha a megfelelő szolgáltatás és/vagy munka és/vagy anyag és/vagy berendezés körét az 1. számú mellékletben kifejezetten nem említik. Felek kifejezetten rögzítik, hogy a többletmunkák ellenértéke az átalánydíjban benne foglaltatik.

1.3. Vállalkozó köteles megszervezni, teljesíteni és ellenőrizni valamennyi munkafolyamatot, anyagot, berendezést és bármely más további szolgáltatást, amelyek a jelen szerződés tárgyát képező munkák első osztályú minőségben, a kijelölt határidőre vagy az előtt történő befejezéshez szükségesek. A jelen szerződés tárgyát képező munkáknak ténylegesen úgy kell elkészülniük, hogy teljes mértékben megfeleljenek az 1. számú mellékletben foglaltaknak és alkalmasak legyenek a Megrendelő által tervezett funkció, gazdaságos, hiánytalan és biztonságos ellátására.

2. Vállalkozói Díj:

2.1. A Vállalkozói Díj teljes összege: 3 919 196,Ft + Áfa Hárommillió kilencszáztizenkilencezer egyszázkilencvenhat forint plusz áfa **,**

**azaz bruttó 4 977 379 Ft azaz Négymillió kilencszázhetvenhétezer háromszázhetvenkilenc forint.**

Az ÁFA megfizetése az hatályos adótörvények szerint történik.

A Vállalkozói Díj az alábbi ütemezés szerint esedékes:

* 1. előlegszámla: 2.500.000,- Ft + ÁFA, jelen szerződés megkötésekor;
* 2. résszámla: 500.000,- Ft + ÁFA, alapozás befejezésekor;
* Végszámla: 919 196,- Ft + ÁFA, átadás – átvételt követően.

A vállalkozási díj átalánydíjnak minősül és a szerződéses ár a költségvetés szerinti teljes körű megvalósításhoz szükséges valamennyi munkafolyamat vállalkozói díját és beépített anyagok költségét tartalmazza.

2.2. A Vállalkozó a 1. előlegszámlát, 1. résszámlát, és egy végszámlát jogosult benyújtani, a résszámlát és a végszámlát a Megrendelő által aláírt teljesítés igazolás alapján.

A Megrendelő a képviselője útján a Vállalkozó teljesítéseit a Vállalkozó készre jelentését követően ellenőrzi és azt igazolja. A Megrendelő képviselőjének a teljesítés igazolás kiadása iránti kérelem (készre jelentés) beérkezésétől számított 5 (öt) munkanap áll rendelkezésére a teljesítésigazolás ellenőrzésére, és kiállítására. Amennyiben a kitűzött időn belül nem érkezik észrevétel, a leadott teljesítésigazolás elfogadottnak tekintendő.

Fizetési határidő: a számla kézhezvételétől 8 naptári napon belül.

2.3. A Megrendelő minden, a jelen Szerződés alapján a Vállalkozó részére teljesítendő fizetést a Vállalkozó által a magyar számviteli szabályoknak megfelelően kiállított számla alapján, az alábbiakban megjelölt magyarországi bankszámlára történő átutalással fizet meg.

A Vállalkozó számlaszáma: 10918001-00000098-03700003-

2.4. Ha Megrendelő késedelembe esik fizetési kötelezettségével, köteles a Ptk. 6:155 § (1) bek. szerinti törvényes késedelmi kamatot fizetni a Vállalkozónak.

3. Határidők

**Munka kezdete: 2022. március 22.**

**Munka befejezése: 2022. június 30.**

4. Együttműködés

A szerződés teljesítése során szerződő felek kötelesek együttműködni, ennek keretében tartoznak egymást haladéktalanul értesíteni az érdekkörükben felmerülő a jelen vállalkozási szerződésre kiható minden lényeges adatról és körülményről.

Vállalkozó kötelezettségei:

- Vállalkozó köteles a munkavégzése során betartani az érvényes biztonságtechnikai, tűzvédelmi, környezetvédelmi, valamint munkavédelmi és vagyonvédelmi előírásokat.

- A munkákat az irányadó magyar szabványok és hatályos rendeletek, műszaki normatívák és előírások szerinti minőségben kell elvégezni

- A Vállalkozó biztosít minden, saját tevékenységével kapcsolatos építési segédszerkezetet, berendezést.

- A Vállalkozó gondoskodik valamennyi, a tevékenysége során keletkező törmelék, ill. hulladék elszállításáról, és betartja a rájuk vonatkozó környezetvédelmi előírásokat.

- A Vállalkozó megtéríti a munkája során az épület bérlőinek, szomszédjainak vagy más harmadik személyeknek a bizonyítottan általa okozott károkat.

- Vállalkozó a munka megszervezése és kivitelezése során együttműködik az épület üzemeltetőjével.

Megrendelő kötelezettségei:

* munkaterület átadása legkésőbb 2022.03.22. napjáig
* közművek biztosítása:

5. Alvállalkozók

A Vállalkozó Megrendelő előzetes írásbeli hozzájárulása esetén jogosult Alvállalkozók közreműködését igénybe venni, de azok munkája után úgy felel, mintha azt saját maga végezte volna.

6. Kötbér:

6.1. Abban az esetben, ha a Vállalkozó a Munkákat késedelmesen vagy hibásan teljesíti, kötbért köteles fizetni a Megrendelő részére. Az alábbiak szerinti kötbérszámítási szabályokat (így különösen a kötbér mértékét) a Felek egyeztetésük során kölcsönösen állapították meg, s annak bírói felülvizsgálatára a Vállalkozó nem jogosult. Felek rögzítik, hogy a Vállalkozó kötbérfizetési kötelezettsége a szerződésszegésért való felelősségétől függetlenül, objektíve fennáll.

6.2. A Vállalkozó köteles a Megrendelő részére késedelmi kötbért fizetni, ha a jelen Szerződés 3. pontban meghatározott Teljesítési Határidő lejártáig a Munkák nem kerültek befejezésre. A Teljesítési Határidő elmulasztása esetén Megrendelő a mulasztással érintett minden nap után 50.000 Ft/nap összegű kötbérre, de maximum a szerződés értékének 5 %-ára jogosult.

6.3. A Megrendelő a késedelmi kötbért meghaladó kárát és késedelmi kamatkövetelését érvényesítheti.

7. Jótállás és szavatosság

7.1. Vállalkozó a jelen szerződés alapján a szerződés tárgyának minden részletére 2, azaz kettő éves jótállást vállal. A mű azon részeire, amelyre jogszabály ennél hosszabb kötelező szavatosságot ír elő, ott e hosszabb határidő az irányadó. A garanciális időszak kezdete az átadás-átvételi jegyzőkönyv dátuma.

7.2. Vállalkozó az általa felhasznált, illetve beépített anyagok, az alkalmazott technológia és a kivitelezői munka - ideértve az alvállalkozói teljesítéseket is - minőségéért teljes szavatossággal tartozik.

8. Átadás-átvételi eljárás

8.1. Megrendelő a Munkákat műszaki Átadás-Átvétel során veszi át a Vállalkozótól.

8.2. Az Átadás- Átvétel időpontját a Felek közösen tűzik ki. Minden esetleges hibát és hiányosságot, valamint a Vállalkozó által az ilyen hibák, hiányosságok kijavításra, pótlására vállalt határidőket az Átadás- Átvételi jegyzőkönyvben rögzíteni kell.

8.3. Az Átadás- Átvétel feltételei:

A Munkák átvétele a következő feltételek teljesítésétől függ

a) a meglévő, rendeltetésszerű használatot akadályozó hibák kijavítása;

b) közüzemi nyilatkozatok, amennyiben a Munkák közművet érintettek;

c) Vállalkozó írásbeli nyilatkozata arról, hogy teljesítése megfelel az 1. számú mellékletben foglaltaknak, a szabványoknak és előírásoknak, jogszabályi és hatósági előírásoknak, a Munkák befejeződtek, erre tekintettel az elvégzett Munka rendeltetésének megfelelő használatra alkalmas – és, hogy mindezekre vonatkozó szavatossági és jótállási kötelezettségvállalását megerősíti;

d) a szerződés tárgyát érintő dokumentáció hiánytalan átadása Megrendelő részére.

A 8.3. pontban írt feltételek maradéktalanul teljesítése (teljesülése) esetén a Megrendelő a Munkákat átvenni köteles (Átadás- Átvétel). Az Átadás-átvétel időpontja a sikeres Átadás- Átvételi jegyzőkönyv mindkét Fél általi aláírásának napja.

8.4. A rendeltetésszerű használatot nem akadályozó hibák kijavítására Megrendelő bejutást biztosít Vállalkozónak, ezen hibák nem minősülnek Átadás- Átvételt akadályozó körülménynek.

9. Munka-, tűz-és vagyonvédelem, baleset-elhárítás, környezetvédelem

9.1. A Vállalkozó köteles a munkavégzés időtartama alatt teljes mértékben biztosítani a munkaterületen engedéllyel tartózkodó személyek biztonságát. továbbá az ellenőrzése alatt álló munkaterület, valamint a Megrendelő által át nem vett létesítmény vagyon- és tűzvédelmét. A Vállalkozó köteles biztosítani és fenntartani köteles saját költségén a figyelmeztető jelzéseket, amikor és ahol szükséges, és a Megrendelő vagy bármely hatóság előírja a megfelelő biztonság érdekében. Köteles megtenni az összes ésszerű intézkedést a környezet a személy- és vagyonvédelem érdekében, amely a tevékenységgel összefüggésbe hozható.

9.2. Megrendelőnek joga van a Vállalkozó vagy a Vállalkozó alvállalkozójának dolgozóját a munkaterületről kiutasítani, ha magatartása megbotránkozást kelt, munkájának minősége, teljesítménye nem megfelelő, munkamorált bomlasztó tevékenységet folytat.

9.3. A Felek továbbá megállapodnak abban is, ha a Vállalkozó által foglalkozatott munkaerő vagy bármely alvállalkozó dolgozója, bármely beszállító vagy bárki, aki a munkálatokkal kapcsolatban a területen tevékenykedik a Vállalkozó megbízásából, nem rendelkezik érvényes munkavállalói engedéllyel, munkaszerződéssel, vagy nem tartja be a magyar munkavédelmi előírásokat, a Megrendelő jogosult a jelen Szerződés azonnali hatályú felmondására. Minden, a felmondásból adódó Megrendelői többletköltség illetve kár a Vállalkozót terheli. A Megrendelő választása szerint jogosult ezen többletköltséget, kárt Vállalkozó részszámlájának, illetve számlájának összegéből levonni.

9.4. Vállalkozó a jelen Szerződéssel kapcsolatos tevékenysége során köteles teljes körűen betartani bármely helyi vagy országos hivatal vagy szerv által kiadott, összes idevonatkozó és érvényben lévő törvényt, rendeletet, szabályozást, különös tekintettel a munkavédelemmel, továbbá a környezetvédelemmel kapcsolatos jogszabályokat. Vállalkozó köteles azonnal tájékoztatni a Megrendelőt, ha az átadott dokumentumokban a vonatkozó jogszabálytól eltérő rendelkezést talál. Fentiek betartásáért, illetve betartatásáért Vállalkozó az általa bevont további vállalkozók vonatkozásában is felel és bármely ezekkel kapcsolatos vagy ezek hiányában felmerülő költséget a Vállalkozó visel.

10. Záró Rendelkezések

10.1.Kapcsolattartók

1. A Megrendelő részéről:

Név/beosztás:

Cím:

MOBIL:

Telefon:

Telefax:

e-mail:

1. A Vállalkozó részéről:

Név/beosztás: Hrabé Gyula ügyvezető

Mobil: 06 70 77 250 40

e-mail: gyula.controll@gmail.com

A jelen szerződésben meghatározott értesítéseket írásba kell foglalni és a Felek székhelyére vagy a bármelyik fél által a másik félnek megküldött értesítésben megjelölt címre kell megküldeni átvételi elismervénnyel igazolt személyes kézbesítés, vagy futárszolgálat, vagy postai küldemény útján. Bármely értesítés akkor tekintendő kézbesítettnek, amikor azt kézhez veszik, vagy a kézhezvételt elutasítják, és azt tértivevény, vagy a kézbesítő átvételi nyomtatványa igazolja. Felek megállapodnak abban, hogy a másik fél székhelyére, illetve a fentiek szerint megjelölt címre postai úton továbbított küldemény a feladást követő 5. napon abban az esetben is kézbesítettnek tekinthető, ha az a másik féltől a "nem kereste", "ismeretlen címzett" vagy "elköltözött" stb. jelzéssel érkezik vissza.

10.2 Jelen szerződés kizárólag közös megegyezéssel, írásban módosítható. Nem igényel szerződésmódosítást a Felek cégjegyzékben nyilvántartott adataiban, így különösen a székhelyében, képviselőiben, bankszámlaszámában bekövetkező változás, továbbá a szerződéskötés és teljesítés során eljáró szervezet és a kapcsolattartók adataiban bekövetkező változás. Az említett változásokról az érintett fél a másik felet – haladéktalanul köteles értesíteni.

10.3. Jelen szerződés mindkét fél általi aláírása napján lép hatályba.

10.4. A jelen szerződésben nem szabályozott kérdésekben a Polgári Törvénykönyvről szóló 2013. évi V. törvény (a továbbiakban „Ptk.”) vállalkozói szerződésre vonatkozó előírásait kell alkalmazni. Felek kijelentik, hogy jelen szerződést elolvasták és tudomásul vették. Jelen szerződés az aláírással lép hatályba.

## 10.5. Felek megállapodnak, hogy jelen Szerződésből fakadó jogviszonyuk tekintetében a Ptk. 6:25 § -ában foglaltaktól annyiban térnek el, hogy az elévülést megszakítja továbbá a követelés érvényesítésére irányuló írásbeli felszólítás is.

## 10.6. Felek megállapodnak, hogy jelen Szerződésből fakadó jogviszonyuk tekintetében a Ptk. 6:246 § -ában foglaltak alkalmazását kizárják.

## 10.7. A jelen Szerződés valamennyi előírását úgy kell értelmezni, hogy az a vonatkozó jogszabályok szerint hatályos és érvényes legyen. Amennyiben a Szerződés valamely előírása mégis érvénytelen lenne, úgy a Szerződés egészének érvényességét nem érinti, és az érvénytelen rendelkezés helyébe az érvényes rendelkezés lép. Jelen szerződés megváltoztatása és kiegészítése csak írásban érvényes, ugyanez vonatkozik a jelen alaki követelményektől való eltérésre is.

## 10.8. Vállalkozó kijelenti, hogy a nemzeti vagyonról szóló 2011. évi XCCVI. törvény (Nvt.) 3. § (1) bekezdés 1. pont b) alpontja alapján átlátható szervezetnek minősül.

## A jelen szerződés és annak mellékletei \_3\_ eredeti példányban készültek, amelyek közül egy példány Megrendelőé, egy példány Vállalkozóé.

## Alulírott szerződő felek a jelen szerződést, annak elolvasása és közös értelmezése után, mint akaratukkal mindenben megegyezőt írták alá.

Budapest, 2022. március 18.

\_\_\_\_\_\_\_\_\_\_\_\_\_\_\_\_\_\_

Salföld Község Önkormányzata

képviseli Fábián Gusztáv polgármester

Megrendelő

\_\_\_\_\_\_\_\_\_\_\_\_\_\_\_\_\_\_

Tápió-dimenzió Kft.

képviseli Hrabé Gyula ügyvezető

Vállalkozó

Mellékletek:

1. számú melléklet – mindkét fél által elfogadott ajánlat
2. számú melléklet – helyszínrajz